b'\n_START_ARTICLE_\nSlaget ved Dnepr\n_START_SECTION_\nDe tyske planene\n_START_PARAGRAPH_\nEtter slaget ved Kursk hadde Wehrmacht og Arm\xc3\xa9gruppe S\xc3\xb8r mistet h\xc3\xa5pet om \xc3\xa5 vinne tilbake initiativet p\xc3\xa5 \xc3\xb8stfronten. De tyske stillingene var vesentlig svekket, og de tyske styrkene begynte 11. august \xc3\xa5 etablere en rekke forsvarsverk for \xc3\xa5 sinke Den r\xc3\xb8de arm\xc3\xa9s framrykking. Adolf Hitler krevde at de tyske styrkene skulle holde linjen langs Dnepr, uansett kostnader._NEWLINE_Det var imidlertid ikke tilstrekkelig tid til \xc3\xa5 gj\xc3\xb8re disse sterke nok og ble konsentrert om de omr\xc3\xa5dene hvor det var ventet at de sovjetiske styrkene ville pr\xc3\xb8ve \xc3\xa5 krysse elven, nemlig ved Krementsjuk, Zaporizjzja og Nikopol._NEWLINE_I tillegg fikk de tyske styrkene 7. september ordre om \xc3\xa5 ta med alt som var mulig \xc3\xa5 frakte med seg og \xc3\xa5 gjennomf\xc3\xb8re brent jords taktikk fra de omr\xc3\xa5dene de forlot, for \xc3\xa5 gj\xc3\xb8re forsyningssituasjonen vanskeligst mulig for de sovjetiske styrkene.\n_START_SECTION_\nDe sovjetiske planene\n_START_PARAGRAPH_\nDen sovjetiske siden var fast bestemt p\xc3\xa5 \xc3\xa5 utnytte det moment de var i etter seieren ved Kursk og fortsette gjenerobring av sovjetisk territorium. I tillegg var industriomr\xc3\xa5dene i Ukraina viktige m\xc3\xa5l, b\xc3\xa5de av strategiske grunner p\xc3\xa5 grunn av kull og andre mineraler som ble utvunnet her, og fordi dette var tett befolkede omr\xc3\xa5der. Samlet var dette viktige ressurser for den videre krigf\xc3\xb8ringen, og den sovjetiske siden konsentrerte sin innsats i de s\xc3\xb8rlige omr\xc3\xa5dene.\n_START_SECTION_\nKampene\n_START_PARAGRAPH_\nKampene langs Dnepr var s\xc3\xa6rlig intense. Dette krevde store ressurser av begge partene, s\xc3\xa6rlig tatt i betraktning av det lange tidsrommet som dette varte. Samtidig var det krevende \xc3\xa5 krysse elven, som er Europa tredje st\xc3\xb8rste, bare overg\xc3\xa5tt av Volga og Donau. Dnepr kunne v\xc3\xa6re n\xc3\xa6rmere tre km bred, noe som ogs\xc3\xa5 skyldes oppdemmingen.\n_START_SECTION_\nDe innledende kampene\n_START_PARAGRAPH_\n24. august rykket Den r\xc3\xb8de arm\xc3\xa9 fram p\xc3\xa5 en 1\xc2\xa0400\xc2\xa0km lang front som strakte seg fra Smolensk til Azovhavet. Men den sovjetiske numeriske overlegenheten gjorde dette ikke til noen lett framrykking. Den tyske motstanden var intens, og det var harde kamper i hver eneste liten og stor by. Ved tilbaketrekninger, etterlot tyskerne enkeltenheter som forsinket den sovjetiske framrykkingen.\n_START_SECTION_\nDen r\xc3\xb8de arm\xc3\xa9 n\xc3\xa5r Dnepr\n_START_PARAGRAPH_\nEtter tre uker med store tap p\xc3\xa5 begge sider, ble det klart at tyskerne ikke ville kunne hindre Den r\xc3\xb8de arm\xc3\xa9 \xc3\xa5 rykke fram over de \xc3\xa5pne slettene, hvor deres styrkemessige overlegenhet fikk uttelling. Manstein ba om at Arm\xc3\xa9gruppe S\xc3\xb8r ble forsterket, men tyskerne hadde lite igjen \xc3\xa5 sette inn. Hitler ga i stedet Manstein tillatelse til \xc3\xa5 trekke den s\xc3\xb8rlige delen tilbake til forsvarslinjen langs Dnepr. Noe lenger nord var det meget harde kamper om byen Poltava, som falt etter to dager med voldsomme og vanskelige bykamper. Mot slutten av september n\xc3\xa5dde Den r\xc3\xb8de arm\xc3\xa9 Dnepr.\n_START_SECTION_\nKampene langs og kryssing av Dnepr\n_START_PARAGRAPH_\nDe hardeste kampene gjensto imidlertid. De tyske styrkene krysset elven i en rekke improviserte farkoster, og under intenst sovjetisk granatregn. De tyske tapene var sv\xc3\xa6rt store. Stavka forsterket de sovjetiske styrkene, b\xc3\xa5de for \xc3\xa5 svekke den tyske siden, men ogs\xc3\xa5 for \xc3\xa5 sikre seg innh\xc3\xb8stingen fra det omfattende landbruket i omr\xc3\xa5det. I tillegg h\xc3\xa5pet de \xc3\xa5 kunne krysse elven og f\xc3\xa5 etablert brohoder f\xc3\xb8r de tyske styrkene hadde f\xc3\xa5tt etablert seg langs elvebredden. Det tunge tyske artilleriet forhindret en videre utvikling av de sm\xc3\xa5 sovjetiske brohodene som ble etablert._NEWLINE_Kampenes andre fase var fra slutten av september og fram til 20. desember 1943, da de sovjetiske styrkene lyktes \xc3\xa5 isolere de tyske styrkene p\xc3\xa5 Krim og etablere et brohode p\xc3\xa5 450\xc2\xa0km lengde og 100\xc2\xa0km dybde p\xc3\xa5 vestsiden av Dnepr. Fors\xc3\xb8k p\xc3\xa5 \xc3\xa5 innta Kryvyj Rih f\xc3\xb8rte til intense kamper med sterk motstand fra tysk side, og byen ble i stor grad \xc3\xb8delagt med enorme sovjetiske tap. Etter gjennomslaget her, beveget de sovjetiske styrkene seg mot Kiev hvor kampene om byen p\xc3\xa5gikk i november og desember.'